Կիրան Տիրնի

**Կիրան Տիրնի** (, ), շոտլանդացի պրոֆեսիոնալ ֆուտբոլիստ։ Ներկայումս հանդես է գալիս Արսենալի և Շոտլանդիայի ազգային հավաքականի կազմում։ Խաղում է ձախ պաշտպանի դիրքում։

## Ակումբային կարիերա
### Սելտիկ
Տիրնին Սելտիկի ակադեմիայի սան է։ Իր պրոֆեսիոնալ դեբյուտը նշեց 2015 թվականի ապրիլի 22-ին՝ փոխարինման մտնելով Դանդիի դեմ խաղում։ Իր առաջին հանդիպումը Սելտիկի մեկնարկային կազմում անցկացրեց մայիսի 15-ին՝ Սենտ Ջոնստոնի դեմ խաղում։ Իր դեբյուտը Եվրոպայի Լիգայում նշեց 2015 թվականի հոկտեմբերի 1-ին՝ Ֆեներբահչեի դեմ խաղում։ 2016 թվականի ապրիլի 9-ին Տիրնին 2 գոլային փոխանցում տվեց Մոտերուելի դեմ խաղում՝ օգնելով Սելտիկին հաղթել 2-1 հաշվով։ Իր առաջին գոլը պրոֆեսիոնալ կարիերայում խփեց 2016 թվականի մայիսի 15-ին՝ Մոտերուելի դեմ խաղում։ 2015-16 մրցաշրջանում Տիրնին անցկացրեց 33 հանդիպում բոլոր մրցաշարերում՝ դառնալով 1 գոլի և 8 գոլային փոխանցման հեղինակ։ Այս մրցաշրջանում Սելտիկը հաղթեց Շոտլանդիայի առաջնությունը, իսկ Տիրնին ճանաչվեց Սելտիկի և Շոտլանդիայի տարվա լավագույն երիտասարդ ֆուտբոլիստ, ինչպես նաև՝ ընդգրկվեց Շոտլանդիայի առաջնության խորհրդանշական հավաքականում։ 2016 թվականի հունիսի 24-ին նա 5 տարով երկարաձգեց իր պայմանագիրը ակումբի հետ։

**2016-17 մրցաշրջան**

Իր առաջին հանդիպումը Չեմպիոնների Լիգայի խմբային փուլում Տիրնին անցկացրեց 2016 թվականի սեպտեմբերի 13-ին՝ Բարսելոնայի դեմ 7-0 հաշվով ավարտված խաղում։ Հոկտեմբերի 27-ին նա ծանր վնասվածք ստացավ մարզման ժամանակ՝ բաց թողելով 2 ամիս։ Շոտլանդացին խաղադաշտ վերադարձավ 2017 թվականի հունվարի 22-ին՝ Շոտլանդիայի գավաթի Ալբիոն Ռովերսի դեմ խաղում՝ այս խաղում դառնալով գոլային փոխանցման հեղինակ։ Հունվարի 29-ին Տիրնին 2 գոլային փոխանցում տվեց Հարթ օֆ Միդլոտիանի դեմ խաղում, իսկ հանդիպումն ավարտվեց 4-0 հաշվով։ 2016-17 մրցաշրջանում նա անցկացրեց 40 հանդիպում՝ դառնալով 2 գոլի և 12 գոլային փոխանցման հեղինակ։ Այս մրցաշրջանում Սելտիկը ազգային տրեբլ նվաճեց՝ հաղթելով Շոտլանդիայի առաջնությունը, Շոտլանդիայի գավաթը և Շոտլանդիայի լիգայի գավաթը, իսկ Տիրնին 2-րդ անգամ ճանաչվեց Սելտիկի և Շոտլանդիայի տարվա լավագույն երիտասարդ ֆուտբոլիստ և ընդգրկվեց Շոտլանդիայի առաջնության խորհրդանշական հավաքականում։

**2017-18 մրցաշրջան**

2017 թվականի օգոստոսի 8-ին՝ Շոտլանդիայի լիգայի գավաթի Կիլմարնոկի դեմ խաղում Տիրնին առաջին անգամ խաղադաշտ դուրս եկավ Սելտիկի ավագի թևկապով։ Այս խաղում նա դարձավ գոլի և գոլային փոխանցման հեղինակ՝ օգնելով իր թիմին հաղթել 5-0 հաշվով։ Հոկտեմբերի 25-ին շոտլանդացին գոլի և գոլային փոխանցման հեղինակ դարձավ Աբերդինի դեմ խաղում։ 5 օր անց՝ հոկտեմբերի 30-ին Տիրնին երկարաձգեց իր պայմանագիրը Սելտիկի հետ մինչև 2023 թվականը։ 2017-18 մրցաշրջանում նա անցկացրեց 55 հանդիպում բոլոր մրցաշարերում՝ դառնալով 4 գոլի և 11 գոլային փոխանցման հեղինակ։ Նա 3-րդ անգամ անընդմեջ ճանաչվեց Սելտիկի և Շոտլանդիայի տարվա լավագույն երիտասարդ ֆուտբոլիստ՝ օգնելով Սելտիկին 2-րդ տարին անընդմեջ ազգային տրեբլ նվաճել՝ հաղթելով Շոտլանդիայի առաջնությունը, Շոտլանդիայի գավաթը և Շոտլանդիայի լիգայի գավաթը։

**2018-19 մրցաշրջան**

2018 թվականի աշնանը Տիրնին Շոտլանդիայի առաջնության 4 խաղում անընդմեջ դարձավ գոլային փոխանցման հեղինակ՝ օգնելով իր թիմին հաղթել Սենտ-Ջոնսթոնի, Հիբերնիանի, Դանդիի և Հարթ օֆ Միդլոտիանի դեմ հանդիպումներում։ Նոյեմբերի 8-ին նա գոլ խփեց Եվրոպայի Լիգայի խմբային փուլի ՌԲ Լայպցիգի դեմ խաղում, իսկ Սելտիկը հաղթեց 2-1 հաշվով։ Դեկտեմբերի 2-ին Տիրնին թիմի մեկնարկային կազմում խաղադաշտ դուրս եկավ Շոտլանդիայի լիգայի գավաթի եզրափակչի Աբերդինի դեմ խաղում՝ օգնելով ակումբին նվաճել գավաթը։ 2018-19 մրցաշրջանում Սելտիկը կրկին ազգային տրեբլ հաղթեց՝ նվաճելով Շոտլանդիայի առաջնությունը, Շոտլանդիայի գավաթը և Շոտլանդիայի լիգայի գավաթը։ Ակումբի կազմում Տիրնին անցկացրեց 170 հանդիպում՝ դառնալով 8 գոլի և 37 գոլային փոխանցման հեղինակ։

### Արսենալ
2019 թվականի օգոստոսի 8-ին Տիրնին 25 միլիոն ֆունտ ստերլինգի դիմաց տեղափոխվեց Արսենալ։ Իր դեբյուտը ակումբի կազմում նշեց սեպտեմբերի 24-ին՝ Անգլիայի լիգայի գավաթի Նոթինգհեմ Ֆորեստի դեմ խաղում։ Առաջին հանդիպումը Պրեմիեր Լիգայում անցկացրեց հոկտեմբերի 27-ին՝ թիմի մեկնարկային կազմում խաղադաշտ դուրս գալով Քրիսթալ Փելասի դեմ խաղում։

## Միջազգային կարիերա
Տիրնին ներկայացրել է Շոտլանդիան մինչև 18 և մինչև 19 տարիքային երիտասարդական հավաքականներում։ Շոտլանդիայի ազգային հավաքական առաջին անգամ հրավիրվեց 2016 թվականի մարտի 10-ին՝ Չեխիայի և Դանիայի դեմ խաղերի համար։ Իր դեբյուտը ազգային հավաքականի կազմում նշեց մարտի 29-ին՝ Դանիայի դեմ ընկերական խաղում։ Առաջին հանդիպումը հավաքականի ավագի թևկապով անցկացրեց 2017 թվականի նոյեմբերի 9-ին՝ Նիդերլանդների դեմ խաղում։

## Կարիերայի վիճակագրություն
### Ակումբային վիճակագրություն
*2019 թվականի նոյեմբերի 22-ի դրությամբ*

### Միջազգային վիճակագրություն
*2019 թվականի նոյեմբերի 22-ի դրությամբ*

## Նվաճումներ
### Ակումբային

; Սելտիկ

* Շոտլանդիայի առաջնություն․ 2015–16, 2016–17, 2017–18, 2018–19
* Շոտլանդիայի գավաթ․ 2016–17, 2017–18, 2018–19
* Շոտլանդիայի լիգայի գավաթ․ 2016–17, 2017–18, 2018–19

### Անհատական
* ՊՖԱ Շոտլանդիայի տարվա լավագույն երիտասարդ ֆուտբոլիստ․ 2015–16, 2016–17, 2017–18
* ՍՖՎԱ Շոտլանդիայի տարվա լավագույն երիտասարդ ֆուտբոլիստ․ 2015–16, 2016–17, 2017–18
* Սելտիկի տարվա լավագույն երիտասարդ ֆուտբոլիստ․ 2015–16, 2016–17, 2017–18
* Շոտլանդիայի առաջնության խորհրդանշական հավաքական․ 2015–16, 2016–17, 2017–18
* Շոտլանդիայի առաջնության ամսվա լավագույն ֆուտբոլիստ․ հոկտեմբեր 2017

## Ծանոթագրություններ

## Արտաքին հղումներ
* Տիրնիի պաշտոնական Ֆեյսբուքի էջը
* Տիրնիի պաշտոնական Տվիտերի էջը
* Տիրնիի պաշտոնական Ինստագրամի էջը
* Տիրնին transfermarkt-ում
* Տիրնին soccerbase.com-ում
* Տիրնին WhoScored.com կայքում
* Տիրնին Արսենալի պաշտոնական կայքում
* Տիրնին Պրեմիեր Լիգայի պաշտոնական կայքում
* Տիրնին ՈՒԵՖԱ-ի պաշտոնական կայքում
* Տիրնին Շոտլանդիայի ֆուտբոլի ասոցիացիայի կայքում

Կատեգորիա:Արսենալի ֆուտբոլիստներ
Կատեգորիա:Լա Լիգայի ֆուտբոլիստներ
Կատեգորիա:Շոտլանդացի ֆուտբոլիստներ
Կատեգորիա:Շոտլանդիայի հավաքականի ֆուտբոլիստներ
Կատեգորիա:ՈՒԵՖԱ Եվրո 2020-ի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Սելտիկի ֆուտբոլիստներ
Կատեգորիա:Տղամարդկանց ֆուտբոլի պաշտպաններ
Կատեգորիա:ՈՒԵՖԱ Եվրո 2024-ի ֆուտբոլիստներ
Կատեգորիա:Ռեալ Սոսիեդադի ֆուտբոլիստներ